Il-General Workers Union iddikjarat tilwima industrijali mal-Air Malta wara li f’dawn il-jiem għadd ta’ ‘loaders’ ġew infurmati mill-management li l-kuntratt tagħhom ġie mġedded b’xahar biss wara li skada l-kuntratt li kellhom. Fi stqarrija l-GWU qalet li fid-dawl tas-sitwazzjoni li ħolqot din id-deċiżjoni tal-management, is-Segretarju tat-Taqsima Marittima u Avjazzjoni tal-Union, Jeremy Camilleri kkomuika mal-management tal-Air Malta u informaha li l-GWU ma kinitx se taċċetta sitwazzjonijiet fejn kuntratti ta’ xogħol jiġu mġedda xahar b’xahar u wisq inqas kundizzjonijiet prekarji ta’ xogħol. Ingħad li billi sal-lum l-Air Malta għadha ma weġbitx għall-oġġezzjonijiet tal-GWU, it-Taqsima Marittima u Avjazzjoni kienet kostretta tirreġistra tilwima industrijali li se twassal għal azzjonijiet xierqa fil-mument opportun, jekk l-Air Malta tibqa’ ma tirrimedjax is-sitwazzjoni li ħolqot hija stess. Il-GWU temmet tgħid li se tibqa’ kommessa li tiġġieled ix-xogħol prekarju jsir fejn isir, mhux l-inqas fil-linja nazzjonali tal-ajru, l-Air Malta.